**KITÖLTÉSI ÚTMUTATÓ**

**az egyes vagyonnyilatkozat-tételi kötelezettségekről szóló 2007. évi CLII. törvény melléklete szerinti vagyonnyilatkozat kitöltéséhez**

**Általános elkészítési, kitöltési szabályok:**

A vagyonnyilatkozatot két példányban kell kitölteni, a nyilatkozat **minden oldalát a kötelezett aláírja**, majd külön-külön borítékba helyezi el.

A vagyonnyilatkozat egyik példánya a nyilvántartásba vétel után a kötelezettnél marad, míg a másik példányt az őrzésért felelős az egyéb iratoktól elkülönítetten kezeli.

A vagyonnyilatkozat részét képezi a hozzátartozókra vonatkozó vagyonnyilatkozat kitöltése, melyet minden, a kötelezettel egy háztartásban élő hozzátartozóra vonatkozóan külön ki kell töltenie a kötelezettnek.

A kötelezett személyi adatait, valamint a jövedelmi, érdekeltségi és vagyoni viszonyaira vonatkozó adatokat tartalmazó vagyonnyilatkozatot, illetve a kötelezettel egy háztartásban élő hozzátartozó személyi adatait, valamint jövedelmi, érdekeltségi és vagyoni viszonyaira vonatkozó adatokat tartalmazó vagyonnyilatkozatot személyenként külön-külön A/4-es méretű borítékba kell helyezni, és lezárni. Az egyes borítékokra rá kell vezetni a hat karakterből álló nyilvántartási számot, majd a borítékokat egy megfelelő borítékba kell helyezni és lezárni, amire az átvevő rávezeti a kötelezett nyilvántartási számát. A vagyonnyilatkozat leadásakor a nyilatkozó és az őrzésért felelős a boríték lezárására szolgáló felületen elhelyezett aláírásával egyidejűleg igazolja, hogy a nyilatkozat átadására zárt borítékban került sor.

A vagyonnyilatkozatot **elektronikus úton** is ki lehet tölteni, de ebben az esetben is ki kell nyomtatni. A nyomtatvány a Magyar Bányászati és Földtani Szolgálat (továbbiakban: MBFSZ) intranetjéről és honlapjáról letölthető.

A vagyonnyilatkozatot kézzel történő kitöltés előtt javasolt a kellő példányszámban fénymásolni! A nyomtatványokat **tollal** vagy **géppel, olvashatóan** kell **kitölteni.** A ceruzás kitöltés nem elfogadható.

Amennyiben **elírás történik, azt kijavítani nem lehet**, hanem az elrontott vagyonnyilatkozat lapja helyett **új lapot kell kitölteni.**

Azon sorokat, ahol **adatot nem tüntet fel**, szíveskedjék **kihúzni/áthúzni.**

**Felhívjuk a** vagyonnyilatkozat-tételére kötelezettek **figyelmet, hogy a** vagyonnyilatkozat nyomtatvány formai és tartalmi követelményeinek minden esetben meg kell felelnie a 2007. évi CLII. tv. mellékletében szereplő **vagyonnyilatkozat**nak. A **nyomtatvány átszerkesztése nem megengedett!**

Amennyiben a nyomtatványon szereplő sorok kevésnek bizonyulnak, úgy a feltüntetendő adatokhoz, a nyomtatványhoz az eredetivel megegyező **pótlapok** csatolandóak. Az eredeti nyomtatvány megfelelő pontjánál (vagy ezen lapon külön) szíveskedjék feltüntetni a csatolt pótlapok számát, a pótlapokat pedig be kell sorszámozni.

A vagyonnyilatkozatot **NE hajtsák össze!**

**Vagyonnyilatkozat kitöltési szabályai részletesen**

**I. rész. Személyi adatok**

A kötelezett az előírt személyi adatokat kitölti.

**II. rész: A nyilatkozatot adó éves jövedelme**

**Vagyonnyilatkozat-tételkor a megelőző 5 évre vonatkozó adatokat kell feltüntetni, évenként, a december 31-i állapotnak megfelelően.** Önkéntes alapon ezen túlmenő adatok is szerepeltethetők.

**Jövedelem** a magánszemély által az adóévben bármilyen címen és formában megszerzett bevétel egésze, meghatározott esetekben költségekkel csökkentett része, vagy a bevétel meghatározott hányada. Ezek közé tartoznak a személyi jövedelemadóról szóló 1995. évi CXVII. törvény [Szja. tv.] rendelkezései szerint megállapított, az éves adóbevallásban feltüntetett, az **összevont adóalapba tartozó** (az önálló tevékenységből származó, a nem önálló tevékenységből származó és az egyéb) **jövedelmek, továbbá a külön adózó jövedelmek** (így különösen az egyéni vállalkozásból származó jövedelem, az ingatlan átruházásából származó jövedelem, a tőkejövedelmek). A vagyonnyilatkozat szempontjából jövedelemnek minősülnek továbbá - az Szja tv. rendelkezéseitől függetlenül - az Szja tv. szerint **bevételnek nem számító** és az Szja. törvény 1. számú melléklete szerint **adómentesnek minősülő bevételek is** (pl. a biztosító szolgáltatása, a magánszemélynek más magánszeméllyel kötött tartási, életjáradéki vagy öröklési szerződésből származó jövedelme, az örökség, a magánszemélytől kapott ajándék/pénz összege, nyereményjátékokon nyert összeg, stb.), amely összegek származását röviden célszerű jelölni/megnevezni.

A vagyonnyilatkozatot tevő évenkénti jövedelmének feltüntetésénél egyrészt meg kell jelölnie, hogy az milyen tevékenységből származnak, másrészt annak a közterhekkel csökkentett (azaz: nettó) összegét kell megadni.

**III. rész: Vagyoni nyilatkozat**

A vagyonnyilatkozat-tétel napján fennálló vagyoni helyzetről kell nyilatkozni.

A vagyonról szóló nyilatkozat kitöltésénél az alábbiak szerint figyelemmel kell lenni a fennálló házastársi, illetve élettársi vagyonközösségre!

A házassági vagyonközösség a házassági életközösség ideje alatt akár együttesen, akár külön-külön szerzett vagyonra terjed ki. Ennek megfelelően a közös vagyonba tartozó vagyont (pl.: 1/2-1/2) eszmei hányadnak megfelelően kell feltüntetni a kötelezett, illetőleg házastársa vagyonnyilatkozatában. Házassági vagyonjogi szerződés kötése esetén az abban foglaltaknak megfelelő tulajdoni arány tüntetendő fel. Nem tartozik a közös vagyonba a házastársak különvagyona, így:

- a házasságkötéskor megvolt,

- a házasság fennállása alatt öröklés jogcímén szerzett vagy ajándékba kapott,

- a személyes használatra szolgáló és szokásos mértékű, illetőleg mennyiségű,

- a különvagyon értékén szerzett, valamint

- a házassági vagyonjogi szerződésben külön vagyonként megjelölt vagyontárgy [Csjt. 28. § (1)-(2) bekezdés].

**Az élettársi vagyonközösség** az élettársak együttélése alatt szerzett vagyontárgyakra terjed ki, melyeket a kötelezett nyilatkozata szerint a szerzésben való közreműködés arányában kell feltüntetni [a háztartásban végzett munka is szerzésben való közreműködésnek számít! [Ptk. 578/G. § (1) bekezdés)].

**A) Ingatlanok**

Ezen a helyen kell nyilatkoznia saját, illetőleg nyilatkozattételre kötelezett hozzátartozói

- tulajdonában, állandó, illetőleg tartós használatában álló vagy haszonélvezetével terhelt lakásról, lakótelekről, üdülőről, üdülőtelekről, nem lakás céljára szolgáló épületről vagy épületrészről,

- tulajdonában, illetőleg használatában (haszonbérletében) álló, vagy haszonélvezetével terhelt termőföldről,

függetlenül attól, hogy az ingatlan milyen értéket képvisel, Magyarországon vagy külföldön található, illetve, hogy milyen arányban áll fenn a jogosultság.

Értelmező rendelkezések:

**Szerzés ideje, jogcíme:** A szerzés jogcíme lehet ingyenes (pl. ajándékozás, öröklés) vagy visszterhes (pl. adásvétel, csere). Időpontként, amennyiben azokat valamely **nyilvántartás** vagy **közokirat** (pl. ingatlan-nyilvántartás, telekkönyvi kivonat, stb.) tartalmazza, az azokban foglaltaknak megfelelően szíveskedjék feltüntetni.

Az ingatlanok adatait az ingatlan-nyilvántartásban szereplő adatoknak megfelelően, m2-ben kell megjelölni [az ingatlan-nyilvántartásról szóló 1997. CXLI. törvény].

Tájékoztató a mértékegységek átváltási arányszámairól:

1 hektár: 10 000 m2

1 kat. hold: 5 754,642 m2

1 négyszögöl: 3,59665 m2

**B) Nagy értékű ingóságok, megtakarítások**

Az ingóságokra vonatkozó pontoknál (1-3. illetve 8. pont) meg kell adni valamennyi, a vagyonnyilatkozatra kötelezett vagy érintett hozzátartozója tulajdonában álló ingóságok adatait az alábbiak szerint.

**1. Gépjárművek:** a beépített erőgéppel hajtott járművek közül csak személygépkocsi, tehergépjármű (vontató, nyerges vontató, mezőgazdasági vontató), autóbusz tüntetendő fel, egyéb gépjármű (motorkerékpár, lassú jármű) nem.

A gépjármű egyes adatait a forgalmi engedélyben szereplő adatok alapján kell feltüntetni.

**2. Védett műalkotás, védett gyűjtemény:** a Kulturális Örökség Igazgatóságnál vezetett közhitelű nyilvántartásba felvett, védetté nyilvánított kulturális javak (muzeális emlékek, régészeti emlékek, művészeti alkotások, tárgyi, képi, írásos és egyéb emlékek), így különösen: természettudományi anyag (ásvány-, kőzet-, őslény-, növény-, állat- ésembertani anyag), régészeti jellegű emlékek és numizmatikai tárgyak, történelmi, tudománytörténeti, művelődéstörténeti, hadtörténeti, mezőgazdasági, közlekedéstörténeti emlékek, muzeális értékű könyvek, zeneművek, térképek és egyéb nyomtatványok valamint kéziratok, néprajzi (népművészeti) tárgyak, képzőművészeti alkotások, iparművészeti tárgyak, irodalmi, színház- és zenetörténeti, sporttörténeti emlékek, a fejlődés, a technikatörténet vagy a műszaki oktatás szempontjából jelentősnek számító műszaki jellegű tárgyak (létesítmény, berendezés, műtárgy, gép, szerkezet, készülék, szerszám, műszer, kísérleti eszköz, modell, ezekről készült fénykép és rajz stb.), a politikai, gazdasági, társadalmi, kulturális élet kiemelkedő személyeinek életére és működésére vonatkozó emlékek, orvostörténeti és gyógyszertörténeti emlékek. [1997. évi CXL. törvény a muzeális intézményekről, a nyilvános könyvtári ellátásról és a közművelődésről]

**3 Egyéb ingóságok:** akkor tüntetendők fel, ha értékük darabonként vagy készletenként, gyűjteményenként a vagyonnyilatkozat tétel benyújtása időpontjában érvényes kötelező legkisebb munkabér havi összegének tízszeresét (2008. januárjától 690.000 Ft) meghaladja. Az értéket Önnek kell felbecsülnie, erre vonatkozóan szakvéleményt nem szükséges beszereznie.

Ugyancsak e pontban tüntetendők fel a védettnek nem minősülő (a 2. pontban nem szerepeltetett) műalkotások (képzőművészeti alkotások, ékszerek), gyűjtemények, bútorok, állatok stb. Azonosító adatként az ingóság jellemző adata (gyártási száma, kora, stílusa, anyaga, alkotója stb.) szerepeltetendő.

Értelmező rendelkezések:

Készlet: olyan ingóságok csoportja, melyek együttesen képeznek használati egységet (étkészletek, evőeszközkészletek stb.).

Gyűjtemény: ingóságok egységes gyűjtési szempontok szerint létrejött együttese.

**4. Értékpapír:** e pontban kell feltüntetni értékpapírban megtestesülő megtakarításait.

Értékpapírnak minősül minden olyan okirat, amelyet a Ptk. 338/A-338/D. §-a, vagy a kibocsátás helyének joga értékpapírnak tekint, így különösen: részvény, kötvény, állampapír, letéti jegy, váltó, csekk, közraktári jegy, jelzáloglevél, stb.

Az életbiztosítási kötvény a nevével ellentétben nem értékpapír, hanem biztosítási konstrukció, szerződésen alapuló pénzkövetelésnek tekinthető és így a 7. pont táblázatos részében kell szerepeltetni.

Az értékpapír megnevezéseként a kibocsátó által adott megnevezést, értékeként pedig a névértékéket kell feltüntetni. Az egy kibocsátó által azonos időpontban kiadott azonos elnevezésű értékpapírok együttes értékük, kezdő és befejező sorszámuk feltüntetésével is megjelölhetők.

**5. Takarékbetét:** e pontban szíveskedjék közölni a pénzintézetnél vezetett takarékbetétben a rendelkezésre álló pénzösszeget. Itt kell feltüntetni a takaréklevél, egyéb betéti okirat adatait is.

Értelmező rendelkezések:

Pénzintézet: A pénzintézet fogalmát a hitelintézetekről és a pénzügyi vállalkozásokról szóló 1996. évi CXII. törvény hitelintézetre változtatta. A hitelintézet fajtái: bank, szakosított hitelintézet és szövetkezeti hitelintézet.

Az önkéntes biztosító pénztárak nem tartoznak a hitelintézetek közé, ez alapján a pénztárba történő befizetések szerződés alapján fennálló pénzkövetelések, azonban pénzintézeti számlakövetelésnek nem minősíthetőek, hanem a pénzkövetelések 7. pont táblázatosrészében kell szerepeltetni és a pénzkövetelés összegeként a vagyonnyilatkozatot tevő időszak dec. 31-i állapot szerint, a biztosító pénztár által kiadott egyenlegközlő összegének megfelelően.

**6. Készpénz:** e pontban a be nem fektetett, pénzintézetnél el nem helyezett, a kitöltést megelőző év december 31-én rendelkezésére álló, a 3. pontban megjelölt értékhatárt meghaladó készpénzállományt szíveskedjék feltüntetni.

**7. Pénzintézeti számlakövetelés vagy más, szerződés alapján fennálló pénzkövetelés:**

Itt kell nyilatkoznia pénzintézettel, magánszeméllyel, gazdasági társasággal, stb. szemben fennálló pénzköveteléséről, részükre Ön, illetve házastársa/élettársa, gyermeke által kölcsönadott pénzösszegről, amennyiben az külön-külön vagy együttesen meghaladja a 3. pontban megjelölt értékhatárt.

A pénzintézeti számlakövetelésnél kell feltüntetni lakossági folyószámláján, devizaszámláján (a devizanem megjelölésével), bankszámláján, egyéb számláján az adott devizanemben szereplő összeget, a pénzintézet által a nyilatkozattételt megelőzően kiadott igazolásnak megfelelően.

Ha a megjelölt időpontban a számlán negatívum szerepel, akkor erről nem itt, hanem a tartozásokról szóló III. rész 1. pontban kell nyilatkoznia.

Amennyiben **az adós magánszemély** írásos hozzájárulását adta a részére nyújtott kölcsönnel összefüggésben személyes adatai feltüntetéséhez, e hozzájárulást nem kell csatolnia a vagyonnyilatkozathoz, azonban azt szíveskedjék megőrizni. Ilyen hozzájárulás hiányában csak a kölcsön összegére, keltére, lejárati idejére vonatkozó adatokat kell kitölteni.

**8. Más vagyontárgyak:** itt lehet bejelenteni a 3. pontban meghatározott értékhatárt egyenként (darabonként) el nem érő értékű vagyontárgyakat (ingóságot), amennyiben együttes értékük viszont ennél több.

**IV. rész: Tartozások**

**1. Pénzintézettel szembeni tartozások:**

Itt kell feltüntetnie a pénzintézettől kapott (nem munkáltatói) lakáskölcsönt, áruvásárlási kölcsönt, stb. A tartozás összegénél – lehetőség szerint - a tartozás kamatok nélkül számított alapösszegét szíveskedjék megjelölni.

**2. Magánszemélyekkel szembeni tartozások:**

Amennyiben a hitelező magánszemély írásos hozzájárulását adta az általa nyújtott kölcsönnel összefüggésben személyes adatai feltüntetéséhez, e hozzájárulást nem kell csatolnia a vagyonnyilatkozathoz, azonban azt szíveskedjék megőrizni. Ilyen hozzájárulás hiányában csak a tartozás összegére, keltére, lejárati idejére vonatkozó adatokat kell kitölteni.

**V. rész: Gazdasági érdekeltségi nyilatkozat**

A vagyonnyilatkozat-tétel napján fennálló érdekeltségi helyzetről kell nyilatkozni.

Itt szerepeltetendő a magyarországi vagy külföldi gazdasági társaságokban, gazdálkodó szervezetnél fennálló tisztség vagy tulajdonosi érdekeltség, mindenkor a cég székhelye szerinti társasági jogi, cégjogi szabályoknak megfelelően.

Értelmező rendelkezések:

**Gazdasági társaságban való érdekeltség** alatt értendő a közkereseti társaság részére rendelkezésre bocsátott vagyoni hozzájárulás, a betéti társaság részére rendelkezésre bocsátott vagyoni betét, a korlátolt felelősségű társaságbeli üzletrész, a szövetkezetekről szóló törvény szerinti részjegy, célrészjegy s más vagyoni hozzájárulás a szövetkezeti tagsági kölcsön kivételével, valamint más, tagsági jogot megtestesítő vagyoni részesedés, továbbá a részvénytársaságnál jegyzett részvény [Szja. 3. § 34. pont].

**Az érdekeltség jelenlegi arányára** vonatkozóan a kitöltést megelőző év december 31-i állapotának megfelelő adatot szíveskedjék feltüntetni, a társaság vagyonához, mint 100 %-hoz viszonyítottan.

**Gazdasági társaság nyereségből való részesedésénél** a társasági szerződésben megjelölt százalékos arányt (ennek hiányában az Önre eső, a vagyoni hozzájárulása arányának megfelelő részt), illetőleg a részvénytársaság közgyűlése döntésének megfelelően az osztalék alapjául szolgáló részvényei névérték arányát szíveskedjék megjelölni, a kitöltés évét megelőző évre vonatkozó adatok szerint. A nyereségből való részesedés tényleges mértéke az érdekeltségi aránytól eltérő is lehet (a nyereséget összegszerűen viszont nem itt, hanem a jövedelemről szóló I. részben kell feltüntetnie).

**Vezető tisztségviselő:** döntéshozatalra, ügyvezetésre és törvényes képviseletre jogosult beosztása/tisztsége.

**A kötelezettel egy háztartásban élő hozzátartozó személyi adatai, valamint jövedelmi, érdekeltségi és vagyoni viszonyaira vonatkozó nyilatkozat kitöltési szabályai**

A vagyonnyilatkozat tartalmazza a kötelezettel egy háztartásban élő hozzátartozója nevét, születési helyet és idejét, anyja nevét, valamint jövedelmi, érdekeltségi és vagyoni viszonyaira vonatkozó adatokat.

A vagyonnyilatkozat ezen részét annyi példányban kell kitölteni, ahány hozzátartozó a kötelezettel egy háztartásban él.

**Hozzátartozónak minősül** a törvény alkalmazása szempontjából: a házastárs, az élettárs, valamint a közös háztartásban élő szülő, gyermek, a házastárs gyermeke, ideértve az örökbefogadott és nevelt gyermeket is.

Az élettársak két, házasságkötés nélkül közös háztartásban, érzelmi és gazdasági közösségben együttélő személy [Ptk. 685/A. §].

A „házastárs gyermeke” kifejezés alatt a vagyonnyilatkozat tételével összefüggésben a mostohagyermek fogalmát kell érteni. Mostohagyermek a vagyonnyilatkozat tételére kötelezett személlyel *együtt élő házastársának gyermeke*, akit a házastárs a vagyonnyilatkozat tételére kötelezett személy beleegyezésével hozott a közös háztartásba [Csjt. 62. § (1) bekezdés] azzal, hogy a mostohagyermek örökbefogadása esetén az örökbefogadott gyermekre vonatkozó jogszabályi rendelkezéseket kell alkalmazni.

Az örökbefogadott gyermek az örökbefogadással mind az örökbefogadóval, mind annak rokonaival szemben az örökbefogadó (vér szerinti) gyermekének jogállásába lép [Ptk. 51. § (1) bekezdés].

Nevelt gyermek az a gyermek, aki a vér szerinti szülővel, az örökbe fogadó szülővel, a szülővel együtt élő házastárssal (azaz a mostohaszülővel), vagy azzal a személlyel, aki a saját háztartásában nevelt gyermeket örökbe kívánja fogadni (és az erre irányuló eljárás már folyamatban van), továbbá a nevelőszülővel, hivatásos nevelőszülővel, gyámmal, továbbá azzal a személlyel, akihez a gyermekek védelméről és a gyámügyi igazgatásról szóló 1997. évi XXXI. törvény 72. §-ának (1) bekezdése alapján a gyermeket ideiglenes hatállyal elhelyezték (az eddigiek a továbbiakban együtt: a nevelővel) életvitelszerűen együtt él, és annak gondozásából rendszeres jelleggel legfeljebb csak napközbeni időszakra kerül ki [a családok támogatásáról szóló 1998. évi LXXXIV. törvény 4. § k) pontja és 7. § (1) bekezdés a) pontja].

A vagyonnyilatkozat hozzátartozókra vonatkozó részének kitöltési szabályai egyebekben megegyeznek a fent részletesen ismertetett kitöltési szabályokkal.

**Figyelmeztetés a vagyonnyilatkozat-tételi kötelezettség megszegésének jogkövetkezményeire**

A vagyonnyilatkozat őrzésért felelős a vagyonnyilatkozat-tételi kötelezettség fennállásáról és annak esedékességéről legalább 30 nappal korábban tájékoztatja a kötelezettet. (Amennyiben jogviszony létesítésnek feltétele, illetve olyan munkakörbe történő kinevezést, megbízást tervez a Szolgálat, melynek feltétele a vagyonnyilatkozat-tétel, akkor a kinevezés, megbízás előtt haladéktalanul.)

Ha a kötelezett nem tesz vagyonnyilatkozatot – az előírt határidőig – az őrzésért felelős köteles őt írásban felszólítani arra, hogy e kötelezettségét a felszólítás kézhezvételétől számított 8 napon belül teljesítse.

Amennyiben az így meghatározott határidő eredménytelenül telik el, azt a vagyonnyilatkozat- tételi kötelezettség megtagadásának kell tekinteni.

Annak, aki a vagyonnyilatkozat-tételi kötelezettségének teljesítését megtagadja, a vagyonnyilatkozat-tételi kötelezettséget megalapozó megbízását vagy jogviszonyát meg kell szüntetni. Továbbá a jogviszony megszűnésétől számított három évig özszolgálati jogviszonyt nem létesíthet, valamint a hivatkozott törvény szerinti vagyonnyilatkozat-tételi kötelezettséget megalapozó munkakört, feladatkört, tevékenységet vagy beosztást nem láthat el.

Nem minősül a vagyonnyilatkozat-tételi kötelezettség megtagadásának, ha annak a kötelezett önhibáján kívül nem tud eleget tenni. Ez esetben az akadály megszűnésétől számított 8 napon belül köteles a vagyonnyilatkozat-tételnek eleget tenni. (Ennek elmulasztása azonban már a kötelezettség megtagadásának fog minősülni.)

**Nyomatékosan felhívom a figyelmét arra, hogy az egyes vagyonnyilatkozat-tételi kötelezettségekről szóló 2007. évi CLII. törvény 8. § (1) bekezdésének első mondata alapján a vagyonnyilatkozat-tételi kötelezettség teljesítésének csak az minősül, ha a kötelezett (a vagyonnyilatkozat-tételi kötelezettség esedékességekor) valós tartalmú vagyonnyilatkozatot tesz.** Ennek megfelelően a vagyonnyilatkozat-tétel elmulasztásának

jogkövetkezményeit vonja maga után, ha később bebizonyosodik, hogy az Ön által leadott vagyonnyilatkozat nem pontosan tükrözi a fentiek szerint elvárt tartalmat.

Budapest, 2018. május 28.

Zelei Gábor

sk.